KIRJALLINEN KYSYMYS E-1980/01 esittäjä(t): Piia-Noora Kauppi (PPE-DE) komissiolle. Oliivien tehoviljelyn ympäristölliset vaikutukset.



Virallinen lehti nro 081 E , 04/04/2002 s. 0086 - 0087



KIRJALLINEN KYSYMYS E-1980/01 esittäjä(t): Piia-Noora Kauppi (PPE-DE) komissiolle (5. heinäkuuta 2001) Aihe: Oliivien tehoviljelyn ympäristölliset vaikutukset WWF:n ja Birdlife Internationalin 18.6.2001 julkaiseman raportin mukaan EU:n maataloustukien vuoksi lisääntynyt oliivien tehoviljely aiheuttaa aavikoitumista, kuluttaa maaperää ja tuhoaa elinympäristöjä Välimeren alueella Raportin mukaan esimerkiksi Espanjassa Andalusian oliiviviljelmiltä häviää 80 miljoonaa tonnia pintamaata vuosittain tehoviljelyn vuoksi. Oliiviviljelmiltä valuva maa-aines aiheuttaa toisaalla ongelmia tukkimalla mm. vesialtaita. Espanjassa, Kreikassa ja Portugalissa raivataan lisäksi ikivanhoja lehtometsiä tehoviljelmien tieltä. EU:n maatalousbudjetissa oliivinviljelyyn on varattu 2 250 miljoonaa euroa, joka käytetään lähes kokonaan tuotannon tukemiseen. Viljelijät saavat tukea sen mukaan, kuinka paljon oliiveja he tuottavat. Tämä kannustaa heitä tehoviljelyyn, keinokasteluun ja viljelmien laajentamisen. Onko Euroopan komissio tietoinen siitä, että oliivin tehoviljely muodostaa tänä päivänä yhden Euroopan suurimmista ympäristöongelmista? Mihin toimenpiteisiin komissio ryhtyy oliivin tehoviljelyn aiheuttamien haittojen minimoimiseksi? Franz Fischlerin komission puolesta antama vastaus (12. lokakuuta 2001) Komissio on tietoinen WWF:n raportista, johon arvoisa parlamentin jäsen viittaa, sekä oliivialan ympäristöongelmista. Se on kiinnittänyt näihin seikkoihin huomiota neuvostolle ja parlamentille osoitetussa oliiviöljyn laatustrategiaa koskevassa kertomuksessaan(1). Komissio on monista raportin havainnoista samaa mieltä samoin kuin ylipäätänsä tavoitteesta pyrkiä kestävään, ympäristöä säästävään maatalouspolitiikkaan. Asiaa koskevien todisteiden puuttuessa näiden ongelmien ei kuitenkaan voida katsoa kuuluvan Euroopan pahimpiin. Komissio haluaa muistuttaa, että tuotantotuki on edistänyt maaseuturakenteen säilymistä useilla yhteisön alueilla, ja näin ollen tuki on auttanut paljolti aavikoitumisen torjunnassa. Tietynlaiset, erityisesti luonnonmukaisesti hoidetut oliivitarhat edistävät vahingoittuneen ympäristön korjaantumista. Liiallisella laajaperäistämisellä mahdollisesti olevien kielteisten ympäristövaikutusten vuoksi neuvosto päätti kuitenkin vuonna 1998 ryhtyä toimiin uusien istutusten määrän vähentämiseksi. Komissio haluaisi lisäksi muistuttaa velvollisuuksista, joita jäsenvaltioilla on ympäristönsuojelun suhteen ja joista säädetään yhteisen maatalouspolitiikan mukaisia suoran tuen järjestelmiä koskevista yhteisistä säännöistä 17 päivänä toukokuuta 1999 annetussa neuvoston asetuksessa (EY) N:o 1259/1999(2). Komission toivomuksena on ollut saada oliiviöljyalaan liittyviä tietoja asianomaisilta jäsenvaltioilta 30. päivään syyskuuta 2001 mennessä. Näihin tietoihin pitäisi sisältyä katsaus oliivintuotannossa käytetyn viljelymaan tilanteesta, yksityiskohtainen kuvaus tällaisen katsauksen perusteella suunnitelluista tarkoituksenmukaisista ympäristötoimenpiteistä sekä yksityiskohtainen kuvaus mahdollisesti määrätyistä seuraamuksista. Tällä hetkellä käytössä ei ole riittäviä keinoja kiinteämääräisesti myönnetyn tuen valvomiseksi. Vaihtoehtona on ainoastaan tuotannon mukaan porrastettu tuki. Neuvosto päätti vuoden 2001 kesäkuussa, että 1. päivästä marraskuuta 2003 alkaen tuen myöntämisen ehtona on puista otettuihin ilmakuviin perustuva valvonta. Tämä avaa useita mahdollisuuksia tuen myöntämisessä. (1) KOM(2000) 855 lopullinen (1.3.1 kohdan 4 alakohta). (2) EYVL L 160, 26.6.1999.